3.

Dôležité témy na zváženie 1. Musí sa vymedziť jadro správy Poznámka: Najprv je potrebné určiť, čo by malo byť jadrom správy. Zabezpečte, aby to bolo pri rozhovore s novinármi jasné. 2. Jadro správy musí byť dosiahnuteľné Poznámka: Nevyslovujte žiadne neuskutočniteľné stanoviská. Ak sa tak stane, oslabí to moc médií ako nástroja na ovplyvňovanie správania. Preto sa musí dodržiavať politika oznámená políciou. 3. Včasná príprava Poznámka: Využite čas medzi predložením kandidatúry a majstrovstvami na dôkladnú prípravu mediálnej politiky, v ktorej sa vymedzia jednotlivé úlohy a povinnosti polície/orgánov. 4. Plánovanie Poznámka: Zaraďte mediálnu politiku do celej etapy plánovania a prevezmite iniciatívu pri určovaní času, kedy sa v skutočnosti budú informovať médiá. 5. Kontinuita a frekvencia kontaktov s médiami Poznámka: Je nesmierne dôležité, aby sa výmena informácií uskutočňovala a príležitosti na tlačové/mediálne brífingy poskytovali priebežne a pravidelne. Mala by sa vytvoriť rezerva pre potrebu rýchlych informácií zo strany médií. 6. Mediálne projekty Polícia a orgány by sa v prípade konkrétnych mediálnych projektov mali uistiť, že sa polícii v oblasti policajnej informovanosti venuje dostatočná pozornosť. 7. Pripravenosť na zvládanie incidentov Poznámka: Akonáhle sa vyskytne čo i len jediný incident, záujem médií sa rýchlo prenesie zo športového podujatia na verejné nepokoje. Do úvahy by sa mala vziať skutočnosť, že športový reportér sa na veci pozerá z iného uhla pohľadu ako policajný spravodajca. 8. Médiá sú podnikavé Poznámka: Mala by sa zohľadniť skutočnosť, že médiá budú hľadať informácie aj z iných ako policajných zdrojov. Osobitná pozornosť by sa mala venovať policajným stratégiám a policajným zásahom. 9. Otvorenosť, komplexnosť a tematickosť Poznámka: Nech médiá vedia, ako bude/budú polícia/orgány konať v prípade potreby. Neexistuje dôvod obávať sa médií, ak polícia plánovala a ak sa pripravovala primeraným spôsobom. Polícia by mala poskytovať komplexné informácie. Tieto informácie by mali byť overiteľné a aktuálne. 10. Preukazovanie sebadôvery Poznámka: Je dôležité, aby polícia dôverovala svojej príprave a aby takúto sebadôveru preukazovala pred médiami. Polícia a orgány by mali prevziať plnú zodpovednosť za svoje bezpečnostné postupy. 11. Rozhovory Poznámka: Mali by sa prijať opatrenia na prípravu policajných orgánov na styk s médiami a malo by sa zabezpečiť, aby každý príslušník polície udržiaval svoje kontakty z primeraného pracoviska. Médiá by sa mali prednostne kontaktovať ústne a osobne. 12. Vymedzenie rozsahu Poskytujte informácie o jednotlivých oblastiach zodpovednosti a zásahov v rámci príslušnej politiky Poznámka: Mali by existovať jasné dohody medzi rôznymi orgánmi o tom, kto má informovať médiá, a o type informácií, ktoré sa majú poskytnúť. Vystúpenia zástupcov polície a orgánov v médiách by sa mali zamerať na ich vlastné povinnosti a zásahy. 13. Neúspechy/vzájomné obviňovanie Poznámka: Partneri by sa mali vyhnúť debate v médiách alebo vzájomnému obviňovaniu z neúspechov. 14. Spolupráca Poznámka: Mediálna politika by sa nikdy nemala vypracúvať bez porady s ostatnými partnermi. Mediálna politika je sama o sebe procesom spolupráce. 15. Dohody so zahraničnými policajnými tímami o tlačových hovorcoch Poznámka: Ak polícii hostiteľskej krajiny pomáhajú policajné tímy z iných krajín a médiá kontaktujú príslušníkov polície zo zahraničia priamo, malo by sa dohodnúť, že sa to oznámi policajným informačným útvarom hostiteľskej krajiny. Výnimky z tohto pravidla sa môžu povoliť v prípade, ak podporný policajný tím poskytol do hlavného tímu so súhlasom hostiteľskej krajiny vlastného odborného tlačového zástupcu (hovorcu). 16. Účasť policajných kolegov z krajiny pôvodu fanúšikov Poznámka: Počas rozhovorov/tlačových konferencií v krajine pôvodu fanúšikov by sa mala využiť pomoc kolegov z danej krajiny, keďže disponujú príslušným vybavením, majú kontakty v tlači a poznajú miestnych a národných spravodajcov vrátane zamerania tlačových organizácií, pre ktoré pracujú. 17. Príprava zoznamu národných tlačových služieb pre políciu usporiadateľskej krajiny Poznámka: Policajné útvary jednotlivých krajín by mali pre políciu usporiadateľskej krajiny vypracovať zoznam najdôležitejších tlačových služieb s oblasťami, na ktoré sa zameriavajú. S pomocou tohto zoznamu môže polícia usporiadateľskej krajiny poskytovať informácie priamo týmto službám. 18. Zohľadnenie typu tlačovej služby Poznámka: Pri poskytovaní informácií o bezpečnosti sa musí zohľadniť typ tlačovej služby a oblasť, na ktorú sa zameriava. Športoví reportéri majú menšie skúsenosti s informovaním o bezpečnosti, čo by sa malo pri vypracúvaní tlačových správ a vydávaní vyhlásení pre tlač vziať do úvahy. 19. Vytvorenie spoločnej národnej pracovnej skupiny Poznámka: Mala by sa vytvoriť pracovná skupina s účasťou všetkých partnerov: polície na miestach zápasov, ústredného informačného strediska pre výtržnosti v súvislosti s futbalovými zápasmi, futbalových organizácií a vnútroštátnych orgánov. 20. Faktické informácie Poznámka: Všetci zástupcovia polície a orgánov by mali pri komunikácii s médiami vychádzať z rovnakých informácií a komunikovať s najvyššou možnou presnosťou. Kvôli koordinácii faktických informácií môže byť užitočná príprava spoločných poznámok na brífingy a štandardných odpovedí na pravidelne sa opakujúce otázky. Denne by sa mala uskutočňovať výmena informácií v súvislosti s otázkami, ktoré kladú médiá. 21. Písomné komuniké Poznámka: Výstupom tlačových konferencií by malo byť písomné komuniké. Jeho výhodou je zabezpečenie: — pozorného uváženia textu, — možnosti schválenia textu pre tlač, — poskytnutia jednoznačnej správy (bez následných problémov s „nedorozumeniami“). 22. Informačná brožúra Fanúšikom by sa mala poskytnúť informačná brožúra, v ktorej by sa opísal spôsob správania, ktoré je kultúrne prijateľné alebo neprijateľné, a porušenia zákona, ktoré povedú k začatiu protiopatrení. Mali by sa v nej poskytnúť rady týkajúce sa doplnkových záležitostí so zámerom zabezpečiť, aby sa fanúšikovia cítili vítaní. Brožúra by sa mala distribuovať pri predaji vstupeniek. 23. Účasť verejnosti Poznámka: Verejnosť možno požiadať o aktívnu účasť prostredníctvom oznamovania podozrivého správania polícii. 24. Stratégia uzatvárania Tlačová kancelária by sa mala uzavrieť na konci majstrovstiev, pričom kancelária ústredného veliteľstva polície by mala pokračovať v poskytovaní informácií. Malo by sa oznámiť, kedy tlačový zástupca polície poskytne záverečný rozbor a zorganizuje záverečnú tlačovú konferenciu. 25. Hodnotenie mediálnej politiky Poznámka: Po skončení majstrovstiev by sa mala vypracovať hodnotiaca správa o uskutočnenej mediálnej politike a skúsenostiach s médiami. Mali by sa zaznamenať aspekty s poučením do budúcnosti a mali by sa spomenúť všetky policajné zložky z iných krajín, ktoré poskytli pomoc. 26. Hodnotenie kontrolného zoznamu spolupráce Európskej únie/polície v oblasti mediálnej politiky Polícia usporiadateľskej krajiny by mala využiť vnútroštátne hodnotenie mediálnej politiky ako základ na rozhodovanie, či jednotlivé aspekty kontrolného zoznamu Európskej únie potrebujú doplnenie alebo úpravu.